bluuebunny/crossref_metadata_2025 huggingface dataset:
TACI και σήψη σε βαρέως πάσχοντες ασθενείς στη ΜΕΘ
Authors: Κομπότη Μαρία
Published: August 2021

Σκοπός: ο προσδιορισμός των γενετικών πολυμορφισμών των μορίων TACI, BAFF και TLR4 και η διερεύνηση πιθανής συσχέτισής τους με την εμφάνιση σήψης και τη θνητότητα σε ασθενείς που εισάγονται στη ΜΕΘ. Ασθενείς-Μέθοδος: Προοπτική μελέτη παρακολούθησης όλων των ασθενών που εισήχθησαν στη Μονάδα Εντατικής Θεραπείας μέχρι την έκβαση (έξοδος, θάνατος). Για τη φυσική ανοσία μελετήθηκαν δύο πολυμορφισμοί του toll-like receptor 4 (ΤLR4-D299G και TLR4-T399I) και ένας πολυμορφισμός του C2 που προκαλεί ανεπάρκεια συμπληρώματος (C2del28bp). Για την επίκτητη ανοσία μελετήθηκαν δύο πολυμορφισμοί του BAFF-R (BAFF-R-H159Y και BAFF-R-P21R) και ένας του TACI (TACI-C104R). Η ανίχνευση των πολυμορφισμών έγινε με αλυσιδωτή αντίδραση πολυμεράσης και ανάλυση με ενδονουκλεάσες περιορισμού (PCR-RFLP). Αποτελέσματα: Στη μελέτη συμπεριελήφθησαν 215 ασθενείς (148 άνδρες και 67 γυναίκες). Η ηλικία (μέσος ± SD) ήταν 54,1±19,7 έτη, APACHE II score εισαγωγής στη ΜΕΘ 22,0±6,0 και SOFA score εισαγωγής στη ΜΕΘ 9,7±3,5. Σήψη στη ΜΕΘ βρέθηκε σε 108 ασθενείς (50,2%) και η θνητότητα στη ΜΕΘ ήταν 20,5% [95% διάστημα αξιοπιστίας 15,0–25,9]. Οι SNPs του TLR4 βρέθηκαν σε συζευγμένη κατάσταση. Οι φορείς κάποιου TLR4 SNP και οι φορείς του BAFFR-P21R συσχετίστηκαν ανεξάρτητα με χαμηλότερη πιθανότητα σήψης στη ΜΕΘ συγκριτικά με τους wild-type ομοζυγώτες [διορθωμένα odds ratios 0,32, 95%CI 0,12–0,86, p=0,024 για τον TLR4-T399I, 0,34, 95%CI 0,13–0,94, p=0,037 για τον TLR4-T399I and 0,44, 95%CI 0,20–0,97, p=0,044 για τον BAFFR-P21R]. Από την ανάλυση υποομάδων, φάνηκε ότι η συσχέτιση αυτή αφορούσε στους παθολογικούς ασθενείς και οριακά στους τραυματίες, ενώ στους χειρουργικούς ασθενείς δεν παρατηρήθηκε συσχέτιση. Η φορεία του TACI-C104R SNP είχε καλή προβλεπτική αξία μετά από διόρθωση ως προς συγχυτικούς παράγοντες [hazard ratio 5,01 (1,14–22,03, p=0,033). Ο BAFFR-H159Y SNP δεν συσχετίστηκε με την εμφάνιση σήψης και τη θνητότητα, ενώ ο πολυμορφισμός C2del28bp δεν ανευρέθηκε στο δείγμα της μελέτης.Συμπεράσματα: Η μελέτη μας έδειξε ότι σε βαρέως πάσχοντες ασθενείς ΜΕΘ, οι πολυμορφισμοί TLR4-D299G (rs4986790), TLR4-T399I (rs4986791) και TNFRSF13C/BAFFR-P21R (rs77874543) ασκούν προστατευτική επίδραση αναφορικά με την εμφάνιση σήψης, ενώ ο πολυμορφισμός TNFRSF13B/TACI-C104R (rs34557412) συσχετίζεται σημαντικά με αύξηση της θνητότητας στη ΜΕΘ. Ο πολυμορφισμός TNFRSF13C/BAFFR-H159Y (rs61756766) δεν συσχετίστηκε με την εμφάνιση σήψης ή τη θνητότητα στη ΜΕΘ. Διαπιστώθηκε ανισορροπία σύνδεσης για τους πολυμορφισμούς TLR4-D299G (rs4986790) και TLR4-T399I (rs4986791) και για τους πολυμορφισμούς TNFRSF13C/BAFFR-P21R (rs77874543) και TNFRSF13C/BAFFR-H159Y (rs61756766). Ο πολυμορφισμός C2-c.841_849+19del28 (rs9332736) δεν ανιχνεύτηκε στο δείγμα των ασθενών της μελέτης.
Μελέτη των γονιδίων και των πρωτεϊνών TACI και ICOS σε ασθενείς με λεμφοπαραγωγά σύνδρομα
Authors: Μαμάρα Αντιγόνη
Published: August 2021

Εισαγωγή: Οι υποδοχείς TNFRSF13B/TACI και TNFRSF13C/BAFFR ενεργοποιούν τον NF-κΒ στα νεοπλασματικά Β-κύτταρα προστατεύοντας τα πιθανόν από την απόπτωση. Μεταλλάξεις των γονιδίων TNFRSF13B, TNFRSF13C και ICOS, έχουν ενοχοποιηθεί στην παθογένεση των αντισωματικών ανεπαρκειών και στην εμφάνιση λεμφοϋπερπλασιών. Σκοπός της διατριβής ήταν η μελέτη του TNFRSF13B σε ανοσοανεπαρκούντες ασθενείς και των TACI, BAFFR και ICOS σε ασθενείς με ΧΛΛ. Υλικό και Μέθοδοι: Συλλέχθηκαν δείγματα 53 ασθενών με αντισωματικές ανεπάρκειες, 94 με ΧΛΛ, 30 με NHL και 315 φυσιολογικών μαρτύρων. Η έκφραση TACI και BAFFR σε πρωτεϊνικό επίπεδο ελέγχθηκε με κυτταρομετρία ροής ενώ σε μεταγραφικό επίπεδο με qRT-PCR. Στους ασθενείς με ΧΛΛ μελετήθηκαν προγνωστικοί δείκτες της νόσου, όπως η έκφραση CD38 με κυτταρομετρία ροής καθώς και οι υπερμεταλλάξεις της βαριάς αλυσίδας των ανοσοσφαιρινών με PCR-sequencing. Στον ορό ασθενών με ΧΛΛ και φυσιολογικών μαρτύρων προσδιορίστηκαν τα BAFF και APRIL. Η λειτουργικότητα του TACI ελέγχθηκε μετά από καλλιέργεια των ΧΛΛ κυττάρων παρουσία BAFF και APRIL. Στους ασθενείς με αντισωματικές ανεπάρκειες έγινε PCR-sequencing του γονιδίου TNFRSF13B, ενώ στα δείγματα ασθενών με ΧΛΛ και φυσιολογικών μαρτύρων έγινε ανίχνευση των πολυμορφισμών TNFRSF13B- P251L, TNFRSF13B- V220A, TNFRSF13C- P21R και TNFRSF13C- Η159Υ. Αποτελέσματα: Γενετικές βλάβες του TNFSRF13B εμφανίζονται σε ανοσοανεπαρκούντες και σε φυσιολογικά άτομα. Τα Β-κύτταρα ΧΛΛ ασθενών εξέφραζαν BAFFR, αλλά με σημαντικά χαμηλότερη ένταση φθορισμού συγκριτικά με τα φυσιολογικά Β-κύτταρα (Median:6,1 IQR:4,6-7,5 vs Median:9,8 IQR:6,7-14,5), p<0,001. Η πλειονότητα των ασθενών με ΧΛΛ παρουσίαζε χαμηλή έκφραση TACI (Median:7,4%, IQR:2,1-20,8), σε σχέση με τους ασθενείς με NHL (Median:31,5, IQR: 9,6-61,8), p<0,001. Στον ορό των ασθενών τα επίπεδα BAFF ήταν χαμηλά και τα επίπεδα APRIL αυξημένα συγκριτικά με τους φυσιολογικούς μάρτυρες. Δε διαπιστώθηκε συσχέτιση της έκφρασης TACI και BAFFR με την παρουσία αυτοάνοσων εκδηλώσεων, λοιμώξεων ή την πρόγνωση της ΧΛΛ.Συμπεράσματα: Οι μεταλλάξεις του γονιδίου TNFSRF13B δεν είναι αιτιολογικές για την εμφάνιση αντισωματικών ανεπαρκειών. Η χαμηλή έκφραση TACI ισχυροποιεί την υπόθεση προέλευσης του λευχαιμικού κυττάρου από τον Β1-υποπληθυσμό. Το πρότυπο έκφρασης του BAFFR από τα νεοπλασματικά Β-κύτταρα, το καθιστά χρήσιμο δείκτη για τον έλεγχο της υπολειπόμενης νόσου. Τα αποτελέσματα μπορούν να ληφθούν υπόψιν στην περίπτωση αντι-TACI και αντι-BAFFR θεραπευτικών προσεγγίσεων.
Σχεδιασμός και σύνθεση νέων ετεροκυκλικών και καρβοκυκλικών ενώσεων με μελατονινεργική δράση
Authors: Αφρουδάκης Παντελεήμων
Published: August 2021

In the context of this PhD thesis, the synthesis of a series of fused aromatic carbocyclic and heterocyclic melatoninergic compounds has been undertaken.In the introductory chapter, an account of the endocrinological role of the hormone melatonin in mammals, followed by its therapeutic uses in man, is given. Next, a description of the receptors of melatonin is presented and some of the most interesting published melatoninergics are quoted. The introduction is concluded by a brief albeit detailed description of the aims of the present thesis and the design of the new compounds.In the subsequent chapter, a thorough description of the synthetic routes followed for the preparation of the new molecules, is given. The new melatoninergics belong to various chemical classes, which involve the conformationally constrained indole analogues 5 and 6, the tetracyclic compounds II, 12, 13 and 17, their analogues 25-27, 31, 32, 46-48, 53-55 and 39-41 and 65. Apart from these series, new cyclobuta- and cycloheptarenes, compounds 69-71, 77-79, 81-83, 87-89 and 102-104, 114-116, respectively were also prepared. The synthetic part of this chapter is concluded with the methods of preparation of the benzocycloheptenes 96-98 and 111-113.The new molecules were tested for their pharmacological activity, using the well-established Xenopus laevis pigment aggregation model. The indole analogues 5 and 6 are melatonin receptor agonists, with an affinity higher than that of melatonin. The tetracyclic compounds 12 and 13 are melatonin receptor agonists, whilst their gem-dimethyl side chain substituted congeners, II and 17, are partial agonists. Their analogues 25-27, 31, 32, 46-48, exhibit variable melatonin receptor activity ranging from pure agonistic (25-27) to pure antagonistic 31, 32, 46-48 and 53-55. Conversely, their congeners 39-41 and 65 are all pure antagonists. The action of the cyclobutarenes 69-71, 77-79, 81-83, 87-89 varies in accordance with the number of MeO substituents on the benzene nucleus and/or the length of the R group in the side chain. Thus, all the R2 (77-79) and R3 (81-83) monomethoxylated analogues are agonists. Conversely, with the exception of compound 69, their R1 monomethoxylated congeners 70 and 71 are partial agonists. The bis-methoxylated cyclobutarenes 88 and 89 are melatonin receptor agonists, whereas their counterpart 87 (R=Me) is a partialagonist. The cycloheptarenes 102-104 and 114-116 are all antagonists in the Xenopus model, whereas their benzocycloheptene congeners are either pure agonists (96-98) or pure antagonists (compounds 111-113).All new compounds possess stereoelectronic features, which enable them to act as agonist-partial agonist-antagonist molecular probe ―switches‖. An extension of the present thesis could involve the enantioselective synthesis of the most active racemic cyclobuta- and cycloheptarenes.
Μελέτη της ειδικής γλώσσας του χρηματιστηρίου με βάση σώματα κειμένων και στόχο την αυτόματη μετάφραση
Authors: Τζιάφα Ελένη
Published: August 2021

Αντικείμενο αυτής της έρευνας αποτελεί η μελέτη μιας ειδικής γλώσσας, το ειδικό λεξιλόγιο της οποίας περιλαμβάνει όρους που χρησιμοποιούνται στο ελληνικό χρηματιστήριο, με σκοπό την όσο το δυνατόν πληρέστερη περιγραφή τους. Κατ’ αυτό τον τρόπο, συμπληρώνεται το μορφολογικό λεξικό των χρηματιστηριακών όρων, το οποίο ενσωματώνεται στο ηλεκτρονικό λεξικό της Νέας Ελληνικής (Kyriacopoulou, 1990).Για την έρευνά μας υιοθετούμε το μεθοδολογικό πλαίσιο του λεξικού-γραμματικής του οποίου τις βάσεις έθεσε ο Μ. Gross (1975). Το πλαίσιο αυτό στηρίζεται στις θεωρητικές αρχές της μετασχηματιστικής γραμματικής του Z. S. Harris (1951). Χρησιμοποιούμε επίσης τη μεθοδολογία της Γλωσσολογίας Σωμάτων Κειμένων για τη μελέτη των σημασιολογικών χαρακτηριστικών και των συντακτικών δομών της ειδικής γλώσσας του χρηματιστηρίου.Στο πλαίσιο αυτό πραγματοποιήθηκε ο σχεδιασμός και η υλοποίηση ενός ηλεκτρονικού Σώματος Χρηματιστηριακών Κειμένων. Πρόκειται για ένα ειδικό σώμα κειμένων που περιλαμβάνει κείμενα που προέρχονται από τη θεματική περιοχή της οικονομίας και συγκεκριμένα του χρηματιστηρίου με στόχο την απεικόνιση της συγκεκριμένης ειδικής γλώσσας. Περιλαμβάνει περίπου 19 εκατομμύρια λέξεις, ενώ τα κείμενα ανήκουν στην περίοδο 1999-2011, μια περίοδο που οριοθετείται από δύο μεγάλες κρίσεις στην ελληνική οικονομία, μία χρηματιστηριακή και μία κρίση χρέους. Το σώμα αυτό έχει διαιρεθεί σε τέσσερα υποσώματα, αντίστοιχα των κειμενικών ειδών.Απώτερος στόχος της έρευνας είναι η χρήση του Λεξικού Χρηματιστηριακών Όρων αλλά και του Σώματος Χρηματιστηριακών Κειμένων σε συστήματα αυτόματης επεξεργασίας της ελληνικής γλώσσας, καθώς και σε συστήματα αυτόματης μετάφρασης. Τα γλωσσικά δεδομένα μας, μορφολογικά και συντακτικά, είναι σημαντικά ως προς το μέγεθος και την ποιότητά τους και μπορούν να χρησιμοποιηθούν από προγράμματα πληροφορικής για την αυτόματη επεξεργασία κειμένων χάρη στην τυποποίησή τους. Το ειδικό σώμα κειμένων σε συνδυασμό με το ειδικό λεξικό μπορούν να αποτελέσουν, ως γλωσσικοί πόροι, βάση για περαιτέρω έρευνες στον τομέα της γλώσσας της οικονομίας και της μελέτης οικονομικών κειμένων.Θεωρούμε ότι ο σχεδιασμός ειδικών γλωσσικών πόρων για μία από τις λιγότερο ομιλούμενες γλώσσες, όπως είναι η ελληνική, αποτελεί σημαντικό παράγοντα για την ανάπτυξη της έρευνας γλωσσικής τεχνολογίας. Γενικότερα, η δημιουργία ηλεκτρονικών γλωσσικών πόρων για την ελληνική γλώσσα θα συμβάλει στην εισαγωγή της ελληνικής σε πολύγλωσσα ευρωπαϊκά συστήματα για ποικίλες εφαρμογές
Micro- and nano-structural characterization of silicon carbide and related materials, for power devices, using TEM
Authors: Τσαντράν Ναρεντραράϊ
Published: August 2021

Η παρούσα διατριβή πραγματεύεται τον Μικρο- και Νανο-δομικό χαρακτηρισμό του Ανθρακοπυριτίου (SiC) για ημιαγωγικές διατάξεις ισχύος, με τη χρήση Ηλεκτρονικής Μικροσκοπίας Διέλευσης (TEM).Πιο συγκεκριμένα, μελετάται η επιφάνεια και η ενδοεπιφάνεια του 4Η-SiC με προσμίξεις Ge. Διαπιστώνεται ότι σχηματίζονται νησίδες Ge στην επιφάνεια του SiC οι οποίες έχουν συγκεκριμένες σχέσεις προσανατολισμού του πλέγματος της νησίδος με αυτό του υποβάθρου, παρ’ όλη την πολύ μεγάλη πλεγματική τους διαφορά. Με τον συνδυασμό φασματοσκοπίας Raman και ανάλυσης XPS διαπιστώνεται η δημιουργία φυλλιδίων γραφενίου και γραφίτη, που σχηματίζονται από την χημική αντίδραση του Ge με την επιφάνεια του 4Η-SiC. Επιπλέον ένας λεπτομερής δομικός χαρακτηρισμός με τη χρήση ηλεκτρονικής μικροσκοπίας διέλευσης και τη συμβολή της φασματοσκοπίας Raman σε κρυστάλλους 15R-SiC απέδειξε ότι τα επίπεδα διδυμίας συνδέονται με την επιστοίβαση διπλών στρωμάτων Si-C του τύπου (22) ή/και (33), παράλληλα του επιπέδου (0001), όπως επίσης την διπλή κρυσταλλική φύση του υλικού με την σύγχρονη παρουσία 4H- και 15R-SiC μαζί με την σχετιζόμενη με παραμόρφωση σπάνια παρουσία 3C-SiC. Τέλος, οι τεχνικές STEM και EDS χρησιμοποιήθηκαν για την μελέτη της σύστασης και των διεργασιών διάχυσης των ωμικών επαφών Ti/Al/Ti/Au και Ti/Al/Mo/Au σε ετερο-επαφές GaN/AlGaN/GaN. Η μελέτη με τις τεχνικές STEM και EDS έδειξαν ότι η διάχυση στην επαφή με το Mo είναι μικρότερη σε σύγκριση με αυτή της επαφής με το Ti. Παρά το υψηλό σημείο τήξης του Mo, το οποίο δεν διαλύει τον χρυσό, το στρώμα του Mo δεν εμποδίζει τη διάχυση του Au και του Al στους 800ο C. Η μελέτη δεν έδειξε μεγάλες διαφορές στη σύσταση των ενώσεων, που σχηματίζονται και στις δύο περιπτώσεις μετά την ανόπτηση, η οποία εξηγεί την μικρή εξάρτηση της ωμικής αντίστασης της επαφής από το μεταλλικό στρώμα που χρησιμοποιείται.
Γιουγκοσλαβία 1941-1945
Authors: Κόφφα Δόμνα
Published: August 2021

Το αντικείμενο αυτής της έρευνας είναι η συγκρότηση του γιουγκοσλαβικού κράτους για δεύτερη φορά στην ιστορία του. Πιο συγκεκριμένα, με ποιον τρόπο το Κομμουνιστικό Κόμμα Γιουγκοσλαβίας προσπάθησε να συγκροτήσει ένα ενιαίο εθνικοαπελευθερωτικό μέτωπο σε μία πολυεθνική χώρα, κατακερματισμένη και πολλαπλά κατεχόμενη μετά την εισβολή των Δυνάμεων του Άξονα. Επίσης, πώς ο παρτιζάνικος στρατός συνέβαλλε στην οικοδόμηση της ενιαίας γιουγκοσλαβικής αντίληψης. Στην προσπάθεια αυτή το Κομμουνιστικό Κόμμα Γιουγκοσλαβίας, που ήταν ο κύριος φορέας της συγκρότησης αυτού του μετώπου, έπρεπε να αντιμετωπίσει το πρόβλημα του εθνικισμού και το ζήτημα του περιεχομένου της πάλης, προκειμένου το κίνημα να λάβει πανγιουγκοσλαβική διάσταση και σαφή προσανατολισμό ως προς τον αντίπαλο. Έπρεπε να βρεθεί εκείνη η βάση συσπείρωσης δυνάμεων εναντίον του κατακτητή και η συγκολλητική εκείνη ουσία που θα συνένωνε τους λαούς της χώρας. Την περίοδο φθινόπωρο-χειμώνας 1941/1942 διαμορφώθηκε η αντίληψη πως ο στρατηγικός στόχος εξυπηρετούνταν καλύτερα με την επίκληση στο κάθε έθνος ξεχωριστά, το οποίο όμως διαχωρίζονταν εντός του σε πατριωτικές δυνάμεις που πολεμούν στις γραμμές του εθνικοαπελευθερωτικού κινήματος και σε όλους αυτούς που εκπροσωπούσαν το παλιό, την τάξη πραγμάτων δηλαδή που ταυτίζονταν με την μεσοπολεμική εθνική καταπίεση. Το εθνικοαπελευθερωτικό κίνημα απέκτησε και πολιτικό περιεχόμενο, δηλαδή την κατάληψη της εξουσίας στα πλαίσια της αστικοδημοκρατικής επανάστασης, η οποία θα οργάνωνε ένα κράτος όπου όλα τα έθνη θα ήταν ισότιμα. Ο παρτιζάνικος στρατός δομήθηκε με τέτοιο τρόπο ώστε η τοπικότητα, ο μικρόκοσμος των ανθρώπων να ενσωματωθεί σε έναν ευρύτερο σχηματισμό με πανγιουγκοσλαβικές διαστάσεις. Το ζήτημα της κίνησης των μονάδων έπαιξε καθοριστικό ρόλο στην εμπέδωση αυτών των διαστάσεων. Η διαδικασία συγκρότησης του εθνικοαπελευθερωτικού μετώπου και του ένοπλου σκέλους του, εμπεριείχε αντιφάσεις, οι οποίες προέκυπταν από την προσπάθεια εξισορρόπησης μεταξύ τοπικού και γενικού. Τόσο η δομή συγκρότησης των στρατιωτικών και πολιτικών οργάνων εξουσίας, όσο και η επιλογή να κατοχυρωθεί το περιεχόμενο του εθνικοαπελευθερωτικού αγώνα με τη δημιουργία του ομοσπονδιακού μοντέλου, δημιουργούσε ζητήματα προτεραιότητας στην εξυπηρέτηση των αναγκών μεταξύ τοπικών κοινοτήτων και ευρύτερου συνόλου, ζητήματα που απασχόλησαν το γιουγκοσλαβικό κράτος και μεταπολεμικά.
La protection du consommateur dans le cadre du commerce électronique
Authors: Τσίρου Σπυριδούλα
Published: August 2021

Το θέμα της διδακτορικής αυτής διατριβής είναι: "Η προστασία του καταναλωτή στο πλαίσιο του ηλεκτρονικού εμπορίου". Επιχειρείται μία δικαιοσυγκριτική μελέτη του ελληνικού και του γαλλικού δικαίου προστασίας του καταναλωτή με το κοινοτικό δίκαιο προστασίας του καταναλωτή, και με ορισμένες συγκριτικές παρατηρήσεις από το γερμανικό δίκαιο. Κεντρικός άξονας της μελέτης αυτής αποτελεί η αποσαφήνιση του ορισμού της έννοιας του προστατευμένου καταναλωτή. Η κατεξοχήν προβληματική έγκειται στην υπερπληθώρα πλειόνων ορισμών της έννοιας του καταναλωτή κατά το εσωτερικό δίκαιο τόσο νομοθετικών όσο και νομολογιακών. [...]
Από τα ελληνιστικά νεκροταφεία των Θηβών
Authors: Χαραμή Αλεξάνδρα
Published: August 2021

Η μακρά περίοδος από την καταστροφή της πόλεως των Θηβών από τον Μέγα Αλέξανδρο, το 335 π.Χ., έως και τη νέα καταστροφή της από τον Σύλλα το 86 π.Χ., είχε απασχολήσει ελάχιστα την επιστημονική έρευνα. Tα ευρήματα, ωστόσο, από τις αρχές του 20ου αιώνα μέχρι σήμερα, είναι πολλά και προέρχονται κυρίως από την ανασκαφική έρευνα τμημάτων νεκροταφείων. Στην παρούσα εργασία, η ανασύνθεση της εικόνας των θηβαϊκών νεκροταφείων, από την υπομυκηναϊκή περίοδο μέχρι και τον 1ο μ.Χ. αι., δίνει σημαντικά νέα τοπογραφικά στοιχεία για την πόλη και την οικιστική της εξέλιξη. Η εργασία αποτελείται από πέντε κεφάλαια : Στο πρώτο κεφάλαιο παρουσιάζεται η ιστορία της έρευνας των θηβαϊκών νεκροταφείων κατά το προαναφερόμενο διάστημα, καθώς και των δημοσιευμένων επιτυμβίων μνημείων, από την αρχαϊκή περίοδο μέχρι και το α’ μισό του 2ου π.Χ. αι.Στο δεύτερο κεφάλαιο παρουσιάζονται τα νεκροταφεία της προ-Αλεξάνδρειας πόλεως. Βάσει των ελαχίστων γνωστών από δημοσιεύσεις, μελέτες, ανακοινώσεις ή τηλεγραφικές αναφορές, ταφικών συνόλων και επιτυμβίων μνημείων, τα οποία εντοπίσθηκαν παλαιότερα ή πρόσφατα, συνάγονται νέα σημαντικά συμπεράσματα για τη διάταξη και για την έκταση των νεκροταφείων, τη συνεχή χρήση ή εγκατάλειψή τους και για την τοπογραφία και εξέλιξη των ΘηβώνΣτο τρίτο κεφάλαιο επιχειρείται η ανασύνθεση των δεδομένων από τα νεκροταφεία της μετά-Αλεξάνδρειας πόλεως έως και τον 1ο μ.Χ. αι. Παρουσιάζονται νέα σημαντικά στοιχεία για τη θέση, τη διάταξη και την έκταση των νεκροταφείων, τα είδη των τάφων, των κτερισμάτων, των επιτυμβίων και ταφικών μνημείων και την εικόνα της πόλεως, κατά τη διάρκεια των είκοσι χρόνων μετά την καταστροφή της από τον Μέγα Αλέξανδρο, αλλά και μετά από την περίοδο αυτή, όταν άρχισε η ανάκαμψη της. Στο εκτεταμένο και πλούσια εικονογραφημένο τέταρτο κεφάλαιο παρουσιάζονται τα αποτελέσματα της μελέτης αδημοσίευτου υλικού 238 ελληνιστικών τάφων, από δύο παλαιότερες και δύο πρόσφατες ανασκαφές στο Βορειοανατολικό νεκροταφείο. Η χρονολόγηση των τάφων προκύπτει από τη συνεξέταση της κεραμικής τους. Από αυτούς, παρουσιάζονται αναλυτικά 37. Κριτήρια για την επιλογή των τάφων αυτών αποτέλεσε η ασφαλώς χρονολογημένη κεραμική τους και η ποικιλία της. Στο πέμπτο κεφάλαιο εξετάζονται τα ιστορικά δεδομένα. Καταγράφονται τα στοιχεία από τη μελέτη των θηβαϊκών νεκροταφείων όλων των περιόδων και διαπιστώνεται η συνεχής και εξελικτική πορεία των Θηβών, η ενότητα των Θηβαίων και ο συντηρητισμός τους. Εν κατακλείδι, η καταστροφή του 335 π.Χ. και δραματικά γργονότα που ακολούθησαν, αποτέλεσαν σταθμό στην ιστορία της πόλεως των Θηβών και επηρέασαν την εξελικτική πορεία της. Η πίστη στις αρχές και τις παραδόσεις, καθώς και οι ισχυροί δεσμοί που είχαν αναπτύξει μεταξύ τους, επέτρεψαν στους Θηβαίους να ανασυντάξουν τις δυνάμεις τους, να ανακάμψουν, να επηρεάσουν ξανά τους υπόλοιπους Βοιωτούς και να παίξουν καθοριστικό ρόλο στις πανελλήνιες εξελίξεις.Την εργασία συμπληρώνουν ένα επίμετρο, δύο ευρετήρια και οκτώ πίνακες.
Η ευρωκομμουνιστική στιγμή
Authors: Μπαλαμπανίδης Ιωάννης
Published: August 2021

Η παρούσα διατριβή εξετάζει το ευρωκομμουνιστικό πολιτικό ρεύμα σε μια οπτική συγκριτικής πολιτικής που αντλεί από το πεδίο της ιστορίας, ανιχνεύοντας τα στοιχεία εκείνα που ενοποιούν και αποδίδουν εννοιολογική, πολιτική και ιστορική συνοχή σε ένα σημαντικό πολιτικό φαινόμενο μέσα στη μεγάλη διάρκεια της ευρωπαϊκής Αριστεράς. Αντικείμενο της μελέτης είναι η πολιτική στρατηγική, οι ιδεολογικές θέσεις και μετατοπίσεις, ο λόγος και η κοινωνική απεύθυνση των κομμουνιστικών κομμάτων της Ιταλίας (PCI), της Γαλλίας (PCF), της Ισπανίας (PCE) καθώς και το ελληνικό ΚΚΕ εσωτερικού σε μια σχετικά εκτεταμένη ιστορική περίοδο η οποία ξεκινά ουσιαστικά με τη διπλή κρίση του Ανατολικού και του Δυτικού κόσμου το 1968 και εκτείνεται μέχρι λίγο πριν την κατάρρευση του υπαρκτού κομμουνιστικού κόσμου το 1989. Η βασική υπόθεση εργασίας της διατριβής είναι ότι ο ευρωκομμουνισμός αποτελεί εκείνη τη «στιγμή» μετασχηματισμού που συνδέει το παρελθόν με το παρόν της ευρωπαϊκής Αριστεράς. Σε μια εποχή κρίσης, το ευρωκομμουνιστικό εγχείρημα επιχειρούσε να ξαναδώσει συνοχή και πρωτοβουλία στο κομμουνιστικό πρόγραμμα στον ευρωπαϊκό χώρο βρίσκοντας ένα «παράθυρο ευκαιρίας» στο έδαφος της παράλληλης κρίσης και του σοβιετικού και του δυτικού μοντέλου. Ήταν ένα εγχείρημα που ανανέωνε διπλά την ιστορική κομμουνιστική ταυτότητα: από τη μια αντλούσε δυναμική από τον κοινωνικό ριζοσπαστισμό της εποχής, προσφέροντάς του διαύλους πολιτικής εκπροσώπησης, κι από την άλλη προσχωρούσε στο πεδίο της προγραμματικής μετριοπάθειας, της φιλελεύθερης δημοκρατίας, της διαπραγμάτευσης. Ο ευρωκομμουνισμός ύφαινε μια πρωτότυπη πολιτική σύνθεση, «κόμμα αγώνα - κόμμα διακυβέρνησης», χάρις στην οποία ανανέωσε βαθιά την ατζέντα της ευρωπαϊκής Αριστεράς, διεκδίκησε την πολιτική και ιδεολογική ηγεμονία από τη σοσιαλδημοκρατία, τουλάχιστον στις χώρες του Νότου, αλλά και αντιμετώπισε νέα ζητήματα και όρια που έθετε η μετατόπιση από το εθνικό στο υπερεθνικό, η ευρωπαϊκή ολοκλήρωση και η παγκόσμια οικονομική κρίση. Τα ίχνη αυτής της κληρονομιάς είναι εμφανή και στη σημερινή ριζοσπαστική Αριστερά της Ευρώπης.
Ψυχολογική ενίσχυση και εκμάθηση δεξιοτήτων μαθητών μέσω της αυτο-ομιλίας
Authors: Μπάρδας Δημήτριος
Published: August 2021

Η αποτελεσματικότητα της αυτο-ομιλίας εξετάζεται συστηματικά μόλις την τελευταία δεκαετία στο χώρο της ψυχολογίας της άσκησης, του αθλητισμού και της φυσικής αγωγής. Σκοπός της παρούσας μελέτης είναι να διερευνήσει νέα όρια στις σχετικές έρευνες εξετάζοντας την αποτελεσματικότητα της αυτο-ομιλίας σε δεξιότητες πρωτότυπες στο μάθημα της φυσικής αγωγής. Εκτελέσθηκαν τρία διαδοχικά πειράματα. Το πρώτο πείραμα έδειξε ότι η απόδοση σε μια πρωτότυπη κινητική δεξιότητα σχετική με το ποδόσφαιρο βελτιώθηκε καλύτερα με την αυτο-ομιλία τεχνικής υπόδειξης σε σχέση με την αυτο-ομιλία παρακίνησης και την ομάδα ελέγχου. Το δεύτερο πείραμα εφαρμόσθηκε σε μια παρόμοια δεξιότητα, στο χάντμπωλ. Τα αποτελέσματα έδειξαν ότι στις δύο δοκιμασίες οι ομάδες αυτο-ομιλίας τεχνικής υπόδειξης και παρακίνησης βελτίωσαν τις επιδόσεις τους σημαντικά σε σχέση με την ομάδα ελέγχου. Για το αριστερό χέρι η αυτο-ομιλία τεχνικής υπόδειξης είχε καλύτερο αποτέλεσμα σε σχέση με την αυτο-ομιλία παρακίνησης. Από τα αποτελέσματα αυτά φαίνεται ότι η αυτο-ομιλία τεχνικής υπόδειξης ίσως είναι πιο ωφέλιμη στα αρχικά στάδια της μάθησης. Στο τρίτο πείραμα εφαρμόσθηκε μια παρεμβατική διαδικασία σε 5 συνεχόμενα μαθήματα σε μια άσκηση ποδοσφαίρου με το καλό πόδι μέσω της αυτο-ομιλίας τεχνικής υπόδειξης, όπου η πειραματική ομάδα ήταν πιο βελτιωμένη από την ομάδα ελέγχου. Στα πειράματα αυτά επαληθεύτηκαν συσχετίσεις μεταξύ ψυχολογικών μεταβλητών. Με βάση τα αποτελέσματα των ερευνών αυτών φαίνεται ότι η αυτο-ομιλία παίζει σημαντικό ρόλο στις δεξιότητες. Η αυτο-ομιλία τεχνικής υπόδειξης ήταν πιο αποτελεσματική από την αυτο-ομιλία παρακίνησης με ιδιαίτερη συνεισφορά σε πρωτότυπες κινητικές δεξιότητες.
Καταγραφή και αξιολόγηση της προπονητικής συμπεριφοράς προπονητών καλαθοσφαίρισης εθνικών κατηγοριών μέσω συστηματικής παρατήρησης
Authors: Λεμονίδης Νεοκλής
Published: August 2021

Η εξερεύνηση της προπονητικής συμπεριφοράς, θα αποτελεί πάντα ενδιαφέρον καθώς ο ρόλος του προπονητή είναι τόσο περίπλοκος και μπορεί να επηρεάσει την αθλητική απόδοση. Ο σκοπός της παρούσης διατριβής ήταν αφενός η αξιολόγηση της προπονητικής συμπεριφοράς επαγγελματιών προπονητών καλαθοσφαίρισης και αφετέρου η εξέταση τυχόν διαφορών μεταξύ των αντιλήψεων των προπονητών, των αθλητών και ενός ανεξάρτητου παρατηρητή σχετικά με την προπονητική συμπεριφορά. Επιμέρους σκοπός ήταν η σύγκριση των αντιλήψεων προπονητικής συμπεριφοράς μεταξύ των αθλητών ενός καταξιωμένου προπονητή και των υπόλοιπων αθλητών των άλλων προπονητών της Α1 ανδρών, στην Ελλάδα. Βιντεοσκοπήθηκαν τριάντα προπονήσεις 10 επαγγελματικών ομάδων της Α1 ανδρών καθώς ηχογραφήθηκαν με ασύρματο μικρόφωνο οι φωνές των προπονητών. Χρησιμοποιήθηκε η Ελληνική εκδοχή του Coaching Behavior Assessment System (CBAS, Smith, Smoll & Hunt, 1977) για να καταγραφούν 12 προπονητικές συμπεριφορές μέσω συστηματικής παρατήρησης. Επίσης, χρησιμοποιήθηκε και η κλίμακα CBAS - Perceived Behavior Scale (CBAS-PBS, Smith, Smoll & Curtis, 1978) για την αποτύπωση των αντιλήψεων, σχετικά με την προπονητική συμπεριφορά, 142 αθλητών και 12 προπονητών. Η αξιοπιστία και των δυο οργάνων, κυμάνθηκε σε ικανοποιητικά επίπεδα. Μεγάλο ποσοστό των καταγεγραμμένων συμπεριφορών των επαγγελματιών προπονητών αφορούσε τη γενική τεχνική οδηγία (42.3 %), τη θετική ενίσχυση (15.2 %) και την οργάνωση της προπόνησης (14.5 %). Οι προπονητές ανέφεραν πως συχνά χρησιμοποιούσαν συμπεριφορές εκφράζοντας υποστήριξη, ενθάρρυνση και διορθωτικές οδηγίες μετά από λάθη και σπάνια επιδείκνυαν συμπεριφορές τιμωρίας, αγνόησης λάθους και αδυναμίας να προσφέρουν ενίσχυση μετά από επιθυμητές συμπεριφορές. Οι αθλητές όμως δεν αντιλαμβανόταν τις συμπεριφορές των προπονητών τους τόσο υποστηρικτικές, όσο οι ίδιοι οι προπονητές ισχυρίστηκαν. Η παρατήρηση έδειξε πως οι αντιλήψεις των αθλητών δεν ήταν αντικειμενικές στις κατηγορίες θετική ενθάρρυνση και έλλειψη ενίσχυσης. Επίσης διαφορές προέκυψαν μεταξύ παρατήρησης, προπονητών και αθλητών στην ενθάρρυνση μετά από λάθος, στην τιμωρία και στην σωφρονιστική τεχνική οδηγία, όπου οι συμπεριφορές αυτές καταγράφηκαν σε λιγότερη συχνότητα από ότι αθλητές και οι προπονητές τους αντιλαμβανόταν. Η προπονητική συμπεριφορά του καταξιωμένου προπονητή, διέφερε στατιστικά σημαντικά από τη συμπεριφορά των άλλων προπονητών της Α1, στις 11 από τις 12 κατηγορίες και είχε ακραίες τιμές στις οχτώ από αυτές, σύμφωνα πάντα με τις αντιλήψεις των αθλητών. Τα αποτελέσματα της παρούσης έρευνας προσκομίζουν αποδεικτικά στοιχεία πως οι επαγγελματίες προπονητές στο ανώτατο επίπεδο πρέπει να αναπτύξουν την αυτογνωσία όσον αφορά την προπονητική συμπεριφορά που παρουσιάζουν. Επιπλέον, προτείνεται τα αποτελέσματα από την παρούσα μελέτη να ληφθούν υπόψη για το σχεδιασμό αποτελεσματικών προγραμμάτων εκπαίδευσης παρέμβασης των προπονητών.
Οι ρόλοι των δύο φύλων μέσα από τα εγχειρίδια της γλωσσικής διδασκαλίας του δημοτικού τετάρτης, πέμπτης και έκτης τάξης
Authors: Μαράκη Ελένη
Published: August 2021

Στην έρευνα που ακολουθεί, καταβάλλεται προσπάθεια εντοπισμού των έμφυλων αναπαραστάσεων στα σχολικά εγχειρίδια και πιο συγκεκριμένα στα νέα εγχειρίδια γλωσσικής διδασκαλίας Τετάρτης, Πέμπτης και Έκτης τάξης του Δημοτικού Σχολείου (έκδοσης 2005-6). Συγκεκριμένα, εξετάζονται οι τρόποι με τους οποίους προβάλλονται στα σχολικά εγχειρίδια οι ρόλοι των δύο φύλων, σε τομείς της ανθρώπινης δραστηριότητας, οι ασχολίες τους και οι μεταξύ τους σχέσεις καθώς και τα χαρακτηριστικά τους.Σκοπός μας είναι να διερευνηθεί αν εμπεριέχονται σ’ αυτά στερεότυπες αντιλήψεις και αν αντικατοπτρίζουν τη σύγχρονη πραγματικότητα, προκειμένου να διαπιστωθεί κατά πόσο ενσωματώθηκε σε αυτά η οπτική του φύλου, για την οποία έγινε αρκετός λόγος τα προηγούμενα χρόνια. Έχοντας γνώση της διαφοροποίησης που επιτελείται μεταξύ νομοθετικού πλαισίου και αποτελεσματικής εφαρμογής του, θελήσαμε να διερευνήσουμε κατά πόσο τα νέα γλωσσικά εγχειρίδια αποτυπώνουν τις διακηρύξεις αυτές περί ισότητας των φύλων και πώς προβάλλονται μέσα από τα κείμενα, που απευθύνονται στους μικρούς μαθητές.Η μέθοδος που επιλέχτηκε για την επισήμανση των έμφυλων αναπαραστάσεων στα ανθολογούμενα κείμενα, είναι η ανάλυση περιεχομένου. Χρησιμοποιήθηκε η ποιοτική μορφή της ανάλυσης περιεχομένου, καθώς στόχος της είναι να παρουσιάσει και να ερμηνεύσει τη διαφοροποιημένη εμφάνιση των δύο φύλων στα σχολικά αυτά κείμενα παρά να εξαγάγει αριθμητικά στατιστικά συμπεράσματα σχετικά με τη διαφοροποίηση αυτή. Ως μονάδες καταγραφής ορίστηκαν οι λέξεις, οι προτάσεις, ή και γενικότερα ολόκληροι παράγραφοι που εμπεριέχουν αρνητικές και θετικές αναπαραστάσεις για τα δύο φύλα. Τα θέματα διατυπώθηκαν µε οδηγό τα ίδια τα κείμενα και τα µηνύµατα που αυτά εκπέμπουν. Στη συνέχεια, τα θέματα κατατάχθηκαν σε κατηγορίες. Από την ανάλυσή μας προέκυψε ότι στα νέα βιβλία της γλώσσας τα δυο φύλα, περιγράφονται με εκ διαμέτρου αντίθετους τρόπους, αναδεικνύοντας και αναπαράγοντας έμφυλες διακρίσεις και στερεότυπα του παρελθόντος που δεν ανταποκρίνονται στη σύγχρονη πραγματικότητα. Ωστόσο, οι επαγγελματικές αναφορές, αν και είναι αρκετά προσαρμοσμένες στο «κλίμα» της εποχής και στις ανάγκες της σύγχρονης κοινωνίας, δεν είναι απαλλαγμένες από παραλείψεις και στερεοτυπικές αντιλήψεις αναφορικά με τα δυο φύλα. Παράλληλα οι χαρακτήρες που εκφράζονται μέσα στα ανθολογούμενα κείμενα, αδυνατούν να προσφέρουν στα παιδιά πρότυπα ρόλων για δημιουργική ταύτιση και μίμηση, προσαρμοσμένα στα σημερινά κοινωνικά δεδομένα. Επισημαίνεται ότι κάποιες βελτιώσεις σχετικά με τη συμμετοχή των παιδιών σε ρόλους που μοιράζονται ισότιμα, έχουν συντελεστεί. Παρ’ όλα αυτά η προσεκτική εξέταση κάποιων κειμένων παρέχει και σ’ αυτό το πεδίο ενδείξεις για την προβολή ενός πιο ενεργητικού ρόλου για τα αγόρια και την αντιπαραβολή ενός λιγότερου ενεργητικού ρόλου για τα κορίτσια, αναπαράγοντας έτσι το μύθο της «θηλυκότητας».Τα πορίσματα της έρευνας υπογραμμίζουν την ανάγκη περαιτέρω βελτίωσης των γλωσσικών εγχειριδίων και της ένταξης σε αυτά της οπτικής του φύλου.
Συμβολή στη χρήση διατατήρων ιστών στην επανορθωτική χειρουργική
Authors: Μάνταλος Παναγιώτης
Published: August 2021

Τα τελευταία τριάντα χρόνια, χρησιμοποιείται στην επανορθωτική χειρουργική, για κάλυψη ιστικών ελλειμμάτων ή διάταση ιστών με διατατήρες.Σε αναδρομική κλινική μελέτη, μιας οκταετίας (2000 – 2008), εφαρμογής της μεθόδου, μελετήθηκαν 243 περιστατικά, που αφορούσαν 243 διατατήρες, σε 205 ασθενείς. Από τις 243 αυτές περιπτώσεις, οι 158 αφορούσαν αποκατάσταση μαστού μετά μαστεκτομή για καρκίνο, και οι υπόλοιπες 85, αφορούσαν αποκατάσταση διαφόρων ελλειμμάτων, σε διάφορα σημεία του σώματος, ασθενών. Η χρήση της μεθόδου, ήταν επιτυχής, με ποσοστά μερικής ή ολικής αποτυχίας, ανάλογα της διεθνούς βιβλιογραφίας. Στο πειραματικό μέρος, αναζητήθηκε, σε πειραματικό μοντέλο, η παραγωγή λεπτού δέρματος, με την επαλήθευση της εξής υπόθεσης: αν εγχέαμε τριαμσινολόνη σε δόση 20 χγσμ, στην αρχική εφαρμογή ενός διατατήρα ιστών, εκτός του φυσιολογικού ορρού, θα μπορούσε το συγκεκριμένο φάρμακο να διαπεράσει το τοίχωμα του διατατήρα προς τους έξωθεν αυτού ιστούς και να επηρεάσει το πάχος του υπερκειμενου δέρματος του πειραματόζωου; Και τι επίδραση θα είχε; Για το σκοπό αυτό, χρησιμοποιήσαμε σαν πειραματικό μοντέλο, τρείς (3) κοινούς χοίρους, στους οποίους τοποθετήσαμε, συνολικά, 17 διατατήρες (στη ράχη). Στους 10 από αυτούς, εγχύσαμε στον διατατήρα, κατά την αρχική επέμβαση, και 20 χλσγμ τριαμσινολόνης, ενώ στους υπόλοιπους μόνο φυσιολογικό ορρό, όπως συνήθως. Εφαρμόσαμε σταδιακή διάταση και μετά χρονική περίοδο, 3 μηνών, κάναμε ευθανασία στα πειραματόζωα και αφαιρέσαμε τους διατατήρες με τα περιβάλλοντα δέρματα των χοίρων.Βρέθηκαν στατιστικά σημαντικές διαφορές, στα πάχη του χορίου και του συνολικού δερματικού κρημνού, μεταξύ των τριών ομάδων {ομάδα Α, που αντιστοιχεί σε δερματικό κρημνό που δεν συμμετείχε στη διάταση με διατατήρες, σαν μάρτυρας. Ομάδα Β, που αντιστοιχεί σε δερματικό κρημνό που υπέστει συνηθισμένη σταδιακή διάταση με διατατήρες και τέλος ομάδα Γ, που αντιστοιχεί σε δερματικό κρημνό που υπέστει και σταδιακή διάταση με διατατήρα και χορήγηση ενδοενθεματικά (μέσα στον διατατήρα) τριαμσινολόνης (20 χλσγμ)}. Συγκεκριμένα, η ομάδα με την σταδιακή διάταση και την τριαμσινολόνη (ομάδα Γ), είχε μειωμένο πάχος χορίου και συνολικού δερματικού κρημνού, σε σύγκριση με την ομάδα χωρίς τριαμσινολόνη (ομάδα Β). Και οι δύο, δε, ομάδες (Β και Γ) είχαν μειωμένο πάχος χορίου και δερματικού κρημνού, συγκριτικά με τους μάρτυρες (ομάδα Α).Το πρωτοπορειακό της δικής μας μελέτης, είναι η στατιστικά σημαντική μείωση του πάχους του ήδη, διατεταμένου με διατατήρα ιστών, δερματικού κρημνού, απο την τριαμσινολόνη.Τέτοια χρήση στην κλινική πράξη, θα μπορούσε να βοηθήσει στην παραγωγή λεπτού δέρματος, σε περιπτώσεις αποκατάστασης ελλειμμάτων βλεφάρων, ή περιοφθαλμικών, ή της ραχιαίας επιφάνειας της άκρας χείρας και άκρου πόδα, καθώς επίσης και της αποκατάστασης της ανωτίας και μικρωτίας.
Το αρχαιοελληνικό δράμα στη δυτικοευρωπαϊκή όπερα του νεοκλασικισμού στο μεσοπόλεμο
Authors: Διαμαντής Αλέξανδρος
Published: August 2021

Επιχειρείται συστηματική ανάλυση έργων όπερας του Νεοκλασικισμού, που συνετέθησαν κατά την περίοδο του μεσοπολέμου, τα οποία έχουν ως θέμα τους μια από τις γνωστές αρχαιοελληνικές τραγωδίες. Τα τρία έργα που προέκυψαν μετά από τη σχετική προδιδακτορική έρευνα είναι τα Antigone του Αρτούρ Ονεγγέρ (Arthur Honegger), H. 65 του 1927, το οποίο βασίζεται στην τραγωδία Αντιγόνη του Σοφοκλή, Médée του Νταριούς Μιγιώ (Darius Milhaud), opus 191 του 1939 κατά την τραγωδία Μήδεια του Ευριπίδη και Oedipus Rex του Ιγκόρ Στραβίνσκυ, του 1927, που βασίστηκε στην τραγωδία Οιδίπους Τύραννος του Σοφοκλή. Παρά το αρχαιοελληνικό τους θέμα, ήταν αδύνατο να βρεθεί η ανάλογη βιβλιογραφία στις βιβλιοθήκες της νεοελληνικής επικράτειας. Τη λύση έδωσε η δυνατότητα χρήσης της Κρατικής Βιβλιοθήκης της Βαυαρίας (Bayerische Staatsbibliothek), στην οποία βρέθηκε χωρίς υπερβολή, ό,τι κι αν αναζητήθηκε.Πέρα από αυτό όμως, εξαιρετικά ισχνή υπήρξε η βιβλιογραφία που αφορά την όπερα Médée του Μιγιώ. Το έργο έχει παιχθεί ελάχιστες φορές και έχει αποτελέσει αντικείμενο μουσικολογικής μελέτης ακόμη λιγότερες. Για αυτό το λόγο, η βιβλιογραφία που εξετάσθηκε, διευρύνθηκε αρκετά προς τις γενικότερες μελέτες του συνολικού έργου και της τεχνοτροπίας του συνθέτη, ώστε να υπάρχει μια στέρεη βάση για την ανάλυση.Όσον αφορά τη διάρθρωση της διατριβής, θα ήταν πάρα πολύ δύσκολο να περιληφθεί μια διεξοδική ανάλυση καθενός από τα τρία έργα, λόγω του μεγέθους τους, ενώ μια πιο επιφανειακή ή περιληπτική ανάλυση δεν ταιριάζει σε μια διδακτορική διατριβή. Αποφασίστηκε αντιθέτως να επιλεγούν αποσπάσματα από κάθε έργο και να αναλυθούν διεξοδικά. Κατά την επιλογή των αποσπασμάτων, πρωταρχική προϋπόθεση αποτέλεσε να είναι αντιπροσωπευτικά του ύφους κάθε έργου, όπως επίσης η σημασία τους για την πλοκή, η συμμετοχή των κεντρικών ηρώων, καθώς και η θέση τους στο έργο, αφού επιδιώχθηκε να αναλυθεί οπωσδήποτε η αρχή και το τέλος, το σημείο κορύφωσης εάν υπάρχει, αλλά και το απόσπασμα στο οποίο επέρχεται η κάθαρση. Βάσει των συμπερασμάτων της ανάλυσης, η Antigone του Ονεγγέρ είναι ένα σύγχρονο έργο, το οποίο μεταφέρθηκε στα πλαίσια των αρχών του 20ου αι. με μεγάλη ταχύτητα εξέλιξης ενώ η μουσική ακολουθεί τις ψυχολογικές συγκρούσεις και τις τραγικές μεταπτώσεις των ηρώων. Η Médée του Μιγιώ από την άλλη δεν παρουσιάζει κάποια ιδιαίτερη διαφοροποίηση σε σχέση με τα υπόλοιπα έργα του συνθέτη όσον αφορά το αρχαιοελληνικό της θέμα, εκτός ίσως από μια επιδίωξη της ισορροπίας-του μέτρου, ενώ ο Oedipus Rex του Στραβίνσκυ είναι το μόνο έργο από τα τρία, το οποίο επιχειρεί μια αναδημιουργία της αρχαιοελληνικής τραγωδίας στο παρόν μέσω μιας παρωδιστικής της αντιμετώπισης. Στη σύνθεση της μουσικής λαμβάνονται υπόψη τα αρχαιοελληνικά μέτρα, ενώ ο ακροατής αποξενώνεται μέσω της ανοικειοποίησης που επιχειρείται σε όλες τις παραμέτρους του έργου.
Μη-γραμμικές οπτικές διαδικασίες σε δομημένο φωτονικό περιβάλλον
Authors: Ευαγγέλου Σοφία
Published: August 2021

Μια σχετικά νέα περιοχή έντονης ερευνητικής δραστηριότητας ασχολείται με τημελέτη των οπτικών ιδιοτήτων κβαντικών συστημάτων (ατόμων/μορίων καιημιαγώγιμων κβαντικών τελειών) συζευγμένων με πλασμονικές (μεταλλικές)νανοδομές. Τα ισχυρά πεδία και ο έντονος περιορισμός του φωτός που σχετίζονται μετους πλασμονικούς συντονισμούς οδηγούν σε ισχυρή αλληλεπίδραση μεταξύ τωνηλεκτρομαγνητικών πεδίων και των κβαντικών συστημάτων κοντά σε πλασμονικέςνανοδομές. Επιπλέον, χρησιμοποιώντας τα κβαντικά συστήματα μπορεί να επιτευχθείεξωτερικός έλεγχος των οπτικών ιδιοτήτων της υβριδικής φωτονικής δομής. Στηδιδακτορική διατριβή μελετάται θεωρητικά και υπολογιστικά η οπτική απόκρισησυμπλεγμάτων κβαντικών συστημάτων με μεταλλικές νανοδομές, δίνοντας έμφασησε μη-γραμμικές και κβαντικές οπτικές διαδικασίες. Στα συστήματα αυτά ταεπιφανειακά πλασμόνια των μεταλλικών νανοδομών επηρεάζουν σημαντικά, τόσο τοηλεκτρομαγνητικό πεδίο που αλληλεπιδρούν τα κβαντικά συστήματα, όσο και τορυθμό αυθόρμητης εκπομπής των κβαντικών συστημάτων. Μελετάμε απλές καιπολύπλοκες μεταλλικές νανοδομές, όπως μια μεταλλική νανοσφαίρα και μιαδιδιάστατη διάταξη διηλεκτρικών νανοσφαιρών επικαλυμμένων με μέταλλο(μεταλλικοί νανοφλοιοί). Τα κβαντικά συστήματα είναι άτομα/μόρια και κυρίωςημιαγώγιμες κβαντικές τελείες και περιγράφονται από συστήματα δύο, τριών καιτεσσάρων ενεργειακών επιπέδων. Δείχνουμε ότι, φαινόμενα όπως δημιουργίακβαντικής συμβολής στην αυθόρμητη εκπομπή, σύμφωνη ελεγχόμενη αναστροφήπληθυσμού, οπτική διαφάνεια και κέρδος χωρίς αναστροφή πληθυσμού, δημιουργίααργού φωτός, τροποποιημένη οπτική μη-γραμμικότητα Kerr και μίξη τεσσάρωνκυμάτων, όπως και φαινόμενα ελέγχου μέσω φάσης, εμφανίζονται στα κβαντικάσυστήματα και τροποποιούνται σημαντικά λόγω της ύπαρξης της μεταλλικήςνανοδομής.
Raison et désir dans la philosophie de Spinoza
Authors: Αθανασάκης Δημήτριος
Published: August 2021

A thorough analysis of Spinoza's philosophical thought shows clearly that the field of rationality is particularly complex and multiform. It is firstly a field of ideas : common notions, adequate ideas of divine attributes and of their infinite modes, ideas of essences of particular things. But it is also a field of images- that is, the rational images of common porperties of things, which "translate" the idea of necessity. It is finally a field of rational affects : "amor erga Deum, acquiescentia mentis, amor intellectualis Dei". The unity of this field derives from the "striving of desire" ("conatus seu cupiditas") by which the mind strives to persevere in its being by forming all kinds of ideas (adequate or indadequate) accompanied by the corresponding affects (active or passive). At this point, the relation between the notion of "conatus" and the notion of "cupiditas" is decisive. In the "Ethics", Spinoza conceives desire as identical to "conatus" : "At per conatum cupiditatem intelligimus". It follows that desire is more conceives desire as identical to "conatus" : "At per conatum cupiditatem intelligimus".It follows that desire is more fundamental than the two other primitive affects (joy and sadness). Moreover, desire can no longer be conceived as a mind's "part" or "faculty", since it constitutes the very essence of the mind : "cupiditas, quatenus ad mentem expressions of mental life, including the rational or intellectual ones"Tel qu'il peut être défini à partir d'une analyse de la pensée philosophique de Spinoza, le champ de la rationalité est singulièrement complexe et multiforme. Il est d'abord champ d'idées : notions communes, idées adéquates des attributs de Dieu, de leurs modes infinis et de tout ce qui en dérive, idées des essences des modes finis. Mais il est aussi champ d'images - entendons les images relationnelles
Πολιτικές, κοινωνικές και οικονομικές εξελίξεις στις ελληνικές αποικίες της Μ. Ελλάδος
Authors: Μοράκης Ανδρέας
Published: August 2021

Η εργασία αυτή πραγματεύεται την οργάνωση σε πολιτικό, κοινωνικό και οικονομικό επίπεδο των ελληνικών αποικιών της Σικελίας και της Ν. Ιταλίας από την ίδρυσή τους μέχρι και το τέλος της αρχαϊκής εποχής, ανά περιπτώσεις δε και λίγο μεταγενέστερα. Συγκεκριμένα, η ανάλυση εστιάζει στην Κύμη, τον Τάραντα, την Σύβαρη, τον Κρότωνα, τους Λοκρούς, το Ρήγιο και την , όσον αφορά τη Ν. Ιταλία και, όσον αφορά την Σικελία, τις Συρακούσες με τις αποικίες τους, τους Λεοντίνους, την Κατάνη, τα Μέγαρα, την Ζάγκλη, την Ιμέρα, τον Ακράγαντα, τον Σελινούντα και την Λιπάρα. Ιδιαίτερη βαρύτητα δίνεται σε ζητήματα πολιτικά και πολιτειακά (πολιτεύματα, νομοθεσία, πολιτειακά σώματα, τυραννίδα), όπως αυτά περιγράφονται από τις γραμματειακές πηγές. Παράλληλα, αξιοποιούνται σε μεγάλο βαθμό τα πορίσματα της αρχαιολογικής έρευνας (κεραμική παραγωγή και εξαγωγές, νεκροταφεία, αστικός χώρος και αστική οργάνωση, έναρξη νομισματοκοπίας και διασπορά νομισμάτων, πορίσματα από την αρχαιολογική έρευνα στη χώρα των αποικιακών πόλεων), ως συμπληρωματικά των γραμματειακών πηγών, σε μια προσπάθεια για ανασύνθεση της αποικιακής κοινωνίας. Μεγάλο τμήμα της παρούσας εργασίας ασχολείται με τις σχέσεις μεταξύ Ελλήνων αποίκων και γηγενών πληθυσμών, όπως αυτή αποκαλύπτεται από την αρχαία γραμματεία, αλλά κυρίως από την αρχαιολογική έρευνα. Στο πλαίσιο αυτό έχουν μελετηθεί μια σειρά οικισμοί των γηγενών. Βασικό στόχο αποτελεί η ανάδειξη τόσο των στοιχείων που φανερώνουν τις ομοιότητες των υπό εξέταση πόλεων ως προς την οργάνωσή τους, όσο και εκείνων που δείχνουν τις ιδιαιτερότητες της καθεμιάς.
Βιοπληροφορική ανάλυση πρωτεϊνωματικών δεδομένων και σημάτων στόχευσης στο βακτήριο E.coli
Authors: Ορφανουδάκη Γεωργία
Published: August 2021

Η ύπαρξη διακριτών περιοχών στο κύτταρο εξυπηρετεί την απομόνωση αλλά και την εξειδίκευση των διαφορετικών κυτταρικών λειτουργιών. Για το λόγο αυτό τα κύτταρα έχουν αναπτύξει διαφορετικούς μηχανισμούς έκκρισης και καθοδήγησης των πρωτεϊνών στα σημεία όπου πρόκειται να πραγματοποιήσουν τις λειτουργίες τους. Στα βακτήρια έχουν αναγνωριστεί τουλάχιστον 16 τέτοιοι μηχανισμοί εκ των οποίων ο μηχανισμός Sec είναι κοινός και αναγκαίος για την βιωσιμότητα του κυττάρου.Εκτιμάται ότι περίπου το ένα τρίτο των πρωτεϊνών μετά την σύνθεση τους στο κυτταρόπλασμα οδηγείται σε άλλα υποκυτταρικά διαμερίσματα ή στο εξωκυττάριο χώρο. Η γνώση της κατανομής των πρωτεϊνών μέσα στο κύτταρο αλλά και των αλληλεπιδράσεων μεταξύ τους αποτελεί το πρώτο βήμα για την κατανόηση του κυττάρου ως ολότητα. Συνιστά επίσης, απαραίτητη προεργασία για οποιαδήποτε πειραματική μελέτη ευρείας κλίμακας (π.χ. πρωτεομικές αναλύσεις) με μελλοντικό στόχο την in silico μοντελοποίηση και κατανόηση των κυττάρων αλλά και για την ανάπτυξη αξιόπιστων βιοπληροφορικών εργαλείων.Στη συγκεκριμένη διατριβή περιγράφεται η συνδυαστική ανάλυση που ακολουθήθηκε για την εμπεριστατωμένη ταξινόμηση του πρωτεϊνώματος του E.coli σε 13 υποκυτταρικά διαμερίσματα και η οποία βασίστηκε κυρίως σε επισταμένη βιβλιογραφική έρευνα. Στη συνέχεια έχοντας ως εφαλτήριο και ως βασικό εργαλείο την εκτεταμένη υποκυτταρική ταξινόμηση των πρωτεϊνών του E.coli: 1) αναπτύχθηκαν νέα βιοπληροφορικά εργαλεία για την ανάδειξη και τον χαρακτηρισμό άγνωστων μέχρι σήμερα σημάτων έκκρισης/στόχευσης, β) αναπτύχθηκαν μέθοδοι για την βελτίωση πειραματικών μεθοδολογιών μέσα από την διερεύνηση των φυσικοχημικών ιδιοτήτων των πρωτεϊνών και 3) ολοκληρώθηκε μια πρώτη χαρτογράφηση των πρωτεϊνικών αλληλεπιδράσεων και κυτταρικών λειτουργιών στις οποίες συμμετέχουν οι περιφερικές πρωτεΐνες.
Reconsidering aid effectiveness
Authors: Βάθης Ορέστης
Published: August 2021

Στην μεταψυχροπολεμική περίοδο, ο ρόλος των μη-κυβερνητικών οργανώσεων στον τομέα της οικοδόμησης της ειρήνης (peacebuilding) αναβαθμίστηκε σημαντικά. Όμως, ενώ οι ΜΚΟ έχουν την δυνατότητα να δουλέψουν στο πεδίο με ευελιξία και να ανταποκριθούν στις απαιτήσεις των νεοεμφανιζόμενων συγκρούσεων και απειλών για την ειρήνη και στην σταθερότητα, μπορούν να έχουν μόνο ένα υποστηρικτικό ρόλο στην διαδικασία οικοδόμησης της ειρήνευσης, η οποία - εκ φύσεως - είναι μια συμμετοχική διαδικασία. Η παρούσα έρευνα έχει ως αντικείμενο το θέμα αυτό, εστιάζοντας στην αποτελεσματικότητα προγραμμάτων οικοδόμησης της ειρήνης που υλοποιούνται από ΜΚΟ. Μέσα από εμπειρική έρευνα που έλαβε χώρα στην Ουγκάντα και στην ΠΓΔΜ, υποστηρίζεται ότι τα αποτελέσματα και ο αντίκτυπος προγραμμάτων ΜΚΟ στο πεδίο οικοδόμησης της ειρήνης εξαρτώνται άμεσα από το ευρύτερο πλαίσιο παρέμβασης. Για την βελτίωση της αποτελεσματικότητάς των, είναι απαραίτητη η ενεργή συμμετοχή της διεθνούς κοινότητας ώστε να εφαρμοσθεί ένα συνολικό στρατηγικό σχέδιο. Όμως, για μία τέτοια συμμετοχή, η πολιτική βούληση ισχυρών δρώντων - σε παγκόσμιο αλλά και τοπικό επίπεδο - είναι ζωτικής σημασίας.
Ανάπτυξη μεθοδολογίας για την επιλογή βέλτιστων τεχνικών και πρακτικών κατά τη διαχείριση νοσοκομειακών αποβλήτων
Authors: Σανίδα Γεωργία
Published: August 2021

H παρούσα διδακτορική διατριβή αποτελεί προσπάθεια καταγραφής και ανάλυσης των συνιστωσών που συνθέτουν τον τομέα της διαχείρισης των επικίνδυνων ιατρικών αποβλήτων, με την παράλληλη αποτύπωση της πραγματικής κατάστασης, σε επίπεδο Υγειονομικής Περιφέρειας, με στόχο την εξαγωγή συμπερασμάτων, που θα βοηθήσουν στη λήψη αποφάσεων και στην επιλογή βέλτιστων τεχνικών και πρακτικών διαχείρισης των αποβλήτων αυτών. Στηρίχθηκε σε παρακολούθηση αρκετών ετών των διαφόρων παραμέτρων του ζητήματος, σε ένα σημαντικό αριθμό Υγειονομικών Μονάδων. Αποτελείται από Κεφάλαια, που αναλύουν τα επιμέρους εννοιολογικά στοιχεία και από μελέτη της περίπτωσης Νοσοκομείων στην περιοχή της Μακεδονίας, που αναπτύσσεται διαχρονικά και διεξοδικά. Οι βέλτιστες πρακτικές που προτείνονται ενσωματώνονται σε ένα σχέδιο δράσης, που αποτελεί αναπόσπαστο κομμάτι των διαδικασιών διαχείρισης των ιατρικών αποβλήτων, με τη μορφή ενός Εσωτερικού Κανονισμού. Γίνονται συγκρίσεις με δεδομένα άλλων χωρών και κριτική από πλευράς οργανωτικής κουλτούρας και θεσμικού πλαισίου ενώ επισημαίνονται τα πεδία για παρέμβαση και προτείνονται συγκεκριμένες οδηγίες και δράσεις.
Ψηφιακά επιχειρηματικά οικοσυστήματα
Authors: Ντούρμας Γεώργιος
Published: August 2021

Στο νέο παγκοσμιοποιημένο περιβάλλον οι ναυτιλιακές επιχειρήσεις και ιδιαίτερα οι μικρές δεν είναι έτοιμες να αξιοποιήσουν με τον καλύτερο τρόπο το διαδίκτυο ως επιχειρηματικό εργαλείο. Εκτός από ορισμένες μεμονωμένες περιπτώσεις, οι περισσότερες ναυτιλιακές επιχειρήσεις έχουν επιφυλάξεις που τους συγκρατούν να μεταπηδήσουν εύκολα στην ψηφιακή εποχή. Οι ευκαιρίες του «ηλεκτρονικώς επιχειρείν» είναι περισσότερο εκμεταλλεύσιμες από τις μεγάλες ναυτιλιακές επιχειρήσεις οι οποίες έχουν ανάγκη να συντονίσουν ευρείες λειτουργίες. Από την άλλη πλευρά η απόκτηση και διατήρηση του ανταγωνιστικού πλεονεκτήματος από τις ναυτιλιακές επιχειρήσεις συνδυάζεται με την υπεροχή στην πληροφόρηση τόσο όσοναφορά την ποσότητα των πληροφοριών όσο και την ποιότητα προκειμένου αυτές να αξιοποιούνται επιχειρηματικά στον κατάλληλο χρόνο. Η παρούσα διδακτορική διατριβή έρχεται να καλύψει τις απαιτήσεις του επιχειρηματικού πλαισίου που περιγράφεται ανωτέρω υποστηρίζοντας τη θεωρία των Ψηφιακών Επιχειρηματικών Οικοσυστημάτων (ΨΕΟ) καθώς και την εφαρμογή της στοχώρο της ναυτιλίας. Στη διατριβή αναπτύσσεται το θεωρητικό μοντέλο μιας πλατφόρμας που παρέχει ηλεκτρονικές ναυτιλιακές υπηρεσίες στο διαδίκτυο μέσα από ένα «ανοικτό σύστημα» όπου οι ναυτιλιακές εταιρείες μπορούν να συμμετέχουν μοιράζοντας πόρους και αξιοποιώντας υπηρεσίες. Ταυτόχρονα οι παρεχόμενες ηλεκτρονικές υπηρεσίες υπόκεινται σε μια συνεχή και αντικειμενική αξιολόγηση από τους χρήστες της πλατφόρμας η οποία κατ’ αυτόν τον τρόπο αναγάγεται σε ένα δυναμικό επιχειρηματικό εργαλείο που προσφέρει συνολικές λύσεις και ανταποκρίνεται στη ζήτηση της ναυτιλιακής αγοράς σε ηλεκτρονικές υπηρεσίες.